OKVIR ZA AKCIJU

Prema rezultatima situacijske analize predstavljene u Izvješću o Zajedničkoj akciji, u Europi su se na području mentalnog zdravlja kao dijela javnog zdravstva već dogodili značajni pomaci. No, preostalo je još niz izazova kojima se treba učinkovito posvetiti. U većini zemalja EU, politike na području mentalnog zdravlja ne provode se u potpunosti. Posljedica je da veliki dio ljudi s mentalnim poremećajem ne dobiva tretman, a sredstva usmjerena učinkovitim intervencijama kojima se sprječava pojava mentalnih poremećaja i promiče mentalno zdravlje su mala. Potrebni su pojačani napori i nove strategije kako bi se poboljšalo provođenje politika koje se odnose na pružanje osnovne skrbi za mentalno zdravlje osoba s najčešćim mentalnim poremećajima i razvoj promotivnih i preventivnih intervencija. Potrebna su i nova zakonska rješenja ili dopune starih kako bi se zaštitila prava osoba s mentalnim problemima u skladu sa suvremenim međunarodnim preporukama. Daljnji značajni izazovi obuhvaćaju širenje znanja i borbu protiv stigme povezane s problemima mentalnog zdravlja; sudjelovanje korisnika i njihovih obitelji u postupcima skrbi za mentalno zdravlje; mjerenje, a ako je potrebno, i povećanje kakvoće tretmana i skrbi; te poboljšanje postupaka vrednovanja i nadzora provođenja programa na području mentalnog zdravlja. Poseban izazov predstavlja i razvoj programa koji će zadovoljiti potrebe djece i mladih, žena, starijih osoba, osoba lošijeg društveno-ekonomskog stanja kao što su primjerice nezaposleni te potrebe manjina uključujući i osobe manjinske spolne orijentacije ili migrante i izbjeglice.

Iako su politike i usluge kojima se ispunjavaju gore navedene preporuke prvenstveno odgovornost zemalja članica, zajednički Europski okvir za akciju može im pomoći u usmjeravanju na europsko znanje i dokazano dobre postupke u razvoju aktivnosti promicanja mentalnog zdravlja te prevencije i tretmana mentalnih poremećaja.

Važno je istaknuti i da Okvir za akciju nije potpuni dokument, odnosi se na pet tema obuhvaćenih Zajedničkom akcijom. Stoga ne obuhvaća neke aspekte mentalnog zdravlja, kao što je mentalno zdravlje u predškolskoj ili u starijoj dobi. U nastavku rada, moglo bi se razmotriti dodavanje drugih elementa Okviru za akciju.

Na područjima koja su obuhvaćena, ovaj Okvir za akciju može biti podrška zemljama članicama u reviziji politika te podjeli iskustava kako poboljšati učinkovitost provođenja i uspješnost primjenom inovativnih pristupa, istovremeno uzimajući u obzir specifične potrebe na lokalnoj, područnoj i nacionalnoj razini. Nadalje, Okvir za akciju može dati i smjernice Europskoj Uniji za reviziju i razvoj njezinih vlastitih politika. Stoga pozivamo zemlje članice i Europsku komisiju na suradnju u primjeni ovog Okvira za akciju na području mentalnog zdravlja i dobrobiti, sa sljedećim ciljevima, načelima, aktivnostima i pozivima.

1. CILJEVI

Ciljevi Okvira za akciju su:

1. Osigurati uvjete za održivu i učinkovitu primjenu politika koje doprinose promociji mentalnog zdravlja, te prevenciji pojave i tretmanu mentalnih poremećaja
2. Razvijati programe promocije, prevencije i rane intervencije integracijom mentalnog zdravlja u sve politike i višesektorskom suradnjom
3. Prijeći na sveobuhvatne oblike tretmana i skrb visoke kakvoće u zajednici tako da budu dostupni svima, suradnju zdravstva i socijalne skrbi u slučajevima težih mentalnih poremećaja, te integraciju skrbi za mentalne i tjelesne poremećaje
4. Širiti znanje, baze dokazanih podataka i primjera dobre prakse na području mentalnog zdravlja
5. Suradnjom partnera postizati napredak
6. NAČELA

Načela koja treba primijeniti su:

1. Prihvaćanje javnozdravstvenog pristupa, obraćajući pozornost promociji, prevenciji i tretmanu u svim životnim razdobljima (što se posebice odnosi na djecu i mlade s obzirom na to da se većina mentalnih poremećaja koji traju cijeli život javlja već u ranoj dobi), s naglaskom na rane intervencije
2. Sudjelovanje više vladinih sektora
3. Promocija pristupa temeljenog na ljudskim pravima, prevenciji stigmatizacije, diskriminacije i isključivanja iz društva
4. Razvijanje pristupa utemeljenih na kakvoći, usmjerenih na oporavak, uključivanje u društvo i primijenjenih u lokalnoj zajednici
5. Osnaživanje i uključivanje pacijenata, njihovih obitelji i udruga
6. Primjenjivati politike i aktivnosti za koje postoji mnogo dokaza u istraživanjima i primjera dobrih ishoda u praksi
7. PREDLOŽENE KLJUČNE AKTIVNOSTI

Cilj 1. Osigurati uvjete za održivu i učinkovitu primjenu politika koje pridonose promociji mentalnog zdravlja, te prevenciji pojave i tretmanu mentalnih poremećaja

* Razvijati i osuvremenjivati politike i zakonodavstvo s područja mentalnog zdravlja
* Stvarati metode za procjenu težine mentalnih poremećaja i udjela pacijenata koji primaju tretman; za procjenu koliko se učinkovitih intervencija primjenjuje u promociji mentalnog zdravlja, prevenciji mentalnih poremećaja i tretmanu; te za procjenu ekonomskih ušteda kod primjene tih intervencija, uključujući i vremenske okvire u kojima se te uštede događaju
* Dodijeliti sredstva koja odgovaraju stvarnim potrebama populacije
* Poboljšati vođenje i upravljanje u sustavu mentalnog zdravlja
* Uspostaviti suradnju među sektorima na lokalnoj, područnoj, nacionalnoj i europskoj razini
* Promovirati svijest o mentalnom zdravlju, samo-osnaživanje i vještine djelatnika
* Poboljšavati zdravstvenu pismenost na području mentalnog zdravlja u ključnim sektorima kao što su zdravstvo, obrazovanje, pravosuđe, rad i socijalna skrb

Cilj 2. Razvijati programe promocije i prevencije višesektorskom suradnjom

* Boriti se protiv depresije
* Prevenirati samoubojstva
* Uvesti e-intervencije u uobičajenu praksu
* Promovirati mentalno zdravlje na radnom mjestu
* Umrežavati se sa školama, mladima, drugim dionicima i ustanovama značajnima za mentalno zdravlje djece i adolescenata

Cilj 3. Prijeći na sveobuhvatne oblike tretmana u zajednici tako da budu dostupni ljudima s mentalnim poremećajima, uz suradnju zdravstva i socijalne skrbi u slučajevima težih mentalnih poremećaja, te integraciju skrbi za mentalne i tjelesne poremećaje

* Dobrom koordinacijom primarne skrbi, specijaliziranih usluga zaštite mentalnog zdravlja i socijalne skrbi, uspostaviti sustav skrbi za mentalno zdravlje utemeljen u zajednici i načelu uključivanja u društvo
* Rabiti alate procjene, usporedbe i izjednačavanja kakvoće liječenja i skrbi
* Primjenjivati pristupe integrirane skrbi za osobe s mentalnim poremećajima i drugim kroničnim bolestima temeljene na dokazima

Cilj 4. Širiti znanje, baze dokazanih podataka i primjera dobre prakse na području mentalnog zdravlja

* Jačati istraživanje na području mentalnog zdravlja
* Prikupljati podatke o mentalnom zdravlju populacije
* Promicati širenje primjera dobre prakse i primjenu javnozdravstvenih intervencija utemeljenih na dokazima
* Prikupljati podatke o pokrivenosti populacije i ishodima intervencija kojima se preveniraju i liječe mentalni poremećaji te promiče mentalno zdravlje, a koje su utemeljene na dokazima

Cilj 5. Suradnjom partnera postizati napredak

* Poticati suradnju zemalja članica u razvoju politika, istraživačkim projektima, primjeni i programima razvoja kapaciteta
* Koristiti se što potpunije EU-politikama koje podupiru zemlje članice u poboljšavanju primjene, nadzora i vrednovanja politika na području mentalnog zdravlja
* Jačati sinergijsko djelovanje EU-zdravstvenih politika i drugih relevantnih EU-politika, posebice onih koje se odnose na ljudska prava, zapošljavanje, socijalnu podršku i istraživanje
* Promicati suradnju s relevantnim dionicima i međunarodnim organizacijama koje djeluju u Europi
* Osnaživati korisnike usluga kao partnere na svim stupnjevima politike na području mentalnog zdravlja i njene implementacije